SKRIFTLIG FORESPØRGSEL E-1743/00

af Glyn Ford (PSE) til Kommissionen

(31. maj 2000)

Om: Genbrug

Kan Kommissionen forelægge følgende oplysninger om EU-medlemsstaternes genbrugspolitik:

1. Hvilke anlæg har medlemsstaterne etableret til recirkulering af plastik?

2. Har medlemsstaterne et marked for deres genbrugsvarer? Hvad gør hver medlemsstat i benægtende fald med sine genbrugsvarer?

Svar afgivet på Kommissionens vegne af Margot Wallström

(14. juli 2000)

Kommissionen har endnu ikke udtømmende oplysninger om anlæg i Fællesskabet til genvinding af plast og heller ikke en samlet billede af markedet for genvundet plast. Hovedårsagerne hertil er den lange række forskellige plastmaterialer og det forhold, at plast er en temmelig ny industriaktivitet sammenlignet med genvinding af andre mere traditionelle materialer.

Disse oplysninger skulle imidlertid foreligge i december 2000 efter færdiggørelsen af en undersøgelse(1) med særlig vægt lagt på beskrivelse af de forskellige genvindingsprocesser for plast. Undersøgelsen vil så vidt muligt omfatte de forskellige plastmaterialer, nemlig PE (polyethylen), LDPE (low density polyethylen), HDPE (high density polyethylen), LLDPE (linear low density polyethylen), PET (polyethylen terephthalat), PP (polypropylen), PS (polystyren) og PVC (polyvinylchlorid).

Det er derudover værd at bemærke, at fremme af genvinding er et af hovedmålene for Fællesskabets affaldspolitik. Præferencen for genvinding fremfor bortskaffelse er anført i Fællesskabets affaldsforvaltningsstrategi(2) og i Rådets direktiv 75/442/EØF af 15. juli 1975 som ændret ved direktiv 91/156/EØF af 18. marts 1991 om affald(3).

Parlamentets og Rådets direktiv 94/62/EF af 20. december 1994 om emballage og emballageaffald(4) sætter mål for genvinding af emballageaffald. I henhold til artikel 6 skal mindst 50 % og højest 65 % af emballageaffald genvindes. Inden for disse mål skal mellem 25 % og 45 %, og mindst 15 % af hver enkelt emballagemateriale, (herunder plast) genvindes.

Medlemsstaterne skal imødekomme disse mål. De er imidlertid ikke forpligtet til at foretage genvindingen på deres eget område. Genvinding er en industrivirksomhed. Affald med henblik på genvinding omfattes af princippet om varers frie bevægelighed. Der skal ikke nødvendigvis findes markeder for alle mængder genvundet affald.

Ifølge interimsrapporten(5) i henhold til artikel 6, stk. 3, litra a), i direktiv 94/62/EF og de oplysninger, medlemsstaterne har fremsendt i forbindelse med Kommissionens beslutning af 3. februar 1997 om fastlæggelse af de skemaer, der i henhold til Europa-Parlamentets og Rådets direktiv 94/62/EF om emballage og emballageaffald skal benyttes i forbindelse med databasesystemet(6), lå genvindingsraten for plastaffald stadig i 1997 i adskillige medlemsstater under målet på 15 % som fastsat i dette direktiv. Det blev overskredet af Belgien (25 %), Tyskland (45 %) og Østrig (20 %), medens Italien, Nederlandene, Finland og Sverige ikke er langt fra målet. Det er dog ikke klart, i hvilket omfang disse tal omfatter den såkaldte feedstock-recycling.

Disse tilskyndende bestemmelser har øget genvindingen af plast. Som følge heraf er genvinding af plast fordoblet mellem 1994 og 1999(7) i Fællesskabet og nået op på omkring 9 %(8).

Efter meddelelsen om Genvindingsindustriens konkurrenceevne(9) tilrettelagde Kommissionen et genvindingsforum, hvor alle væsentlige parter deltog. Disse drøftelser har foranlediget en række henstillinger med henblik på at forbedre rammebetingelserne og konkurrenceevnen for genvindingsindustrien(10).

(1) Undersøgelse af udviklingen i omkostninger og fordele i forbindelse med opnåelse af målene for genanvendelse og genvinding for de forskellige emballagematerialer i direktiv 94/62/EF om emballage og emballageaffald.

(2) KOM(96) 399 endelig udg.

(3) EFT L 78 af 26.3.1991.

(4) EFT L 365 af 31.12.1994.

(5) KOM(1999) 596 endelig udg.

(6) EFT L 52 af 22.2.1997.

(7) I henhold til industriorganisationens data, APME rapport forår 1999 Association of plastics manufacturers in Europe.

(8) APME, Plastics An analysis of plastics consumption and recovery in Western Europe 1998.

(9) KOM(98) 463 endelig udg.

(10) http://europa.eu.int/comm/enterprise/events/recycling/recycling.htm.